Twee polisiebeamptes sterf binne 48 uur; vier beseer   (Foto ter illustrasie: SA Polisie) Twee polisiebeamptes is die afgelope 48 uur in afsonderlike voorvalle in Gauteng en KwaZulu-Natal vermoor terwyl vier ander beseer is. Die polisie in dié provinsies het intussen die 72 uur-aktiveringsplan in werking gestel om die verdagtes betrokke by die aanvalle vas te trek. Kol. Athlenda Mathe, polisiewoordvoerder, sê die jongste voorval het Dinsdag in die Oranjeplaas-nedersetting in Gauteng plaasgevind, waar twee polisiebeamptes op patrollie in ŉ koeëlreën beland het. “Die polisiebeamptes het ŉ verlate bakkie langs die pad genader toe ŉ groep verdagtes op hulle losgebrand het. “Een van die beamptes, ŉ polisiereservis, is op die toneel dood verklaar. Die ander beampte het die voorval oorleef en word tans in ŉ hospitaal behandel.” Volgens Mathe het die verdagtes met die sleutels van die polisievoertuig laat spaander. “Sake van moord en poging tot moord word ondersoek.” Nog ŉ polisiebeampte is dood in ŉ skietvoorval Sondag in Greytown in KwaZulu-Natal. Die polisiekonstabel is doodgeskiet nadat hy en ŉ kollega langs die pad tussen Greytown en Tugela Ferry stilgehou het. “ŉ Motor het langs hulle stilgehou en daar is op die polisiebeamptes geskiet,” het Mathe gesê. “Die polisiebeamptes kon na ŉ nabygeleë hospitaal ry waar die polisiekonstabel aan sy wonde beswyk het. Die ander beampte word tans in ŉ gesondheidskliniek versorg.” Mathe sê die motief vir die aanval is in dié stadium onbekend en die polisie ondersoek sake van moord en poging tot moord. In ŉ voorval in Greytown is ŉ polisiebeampte deur twee mans oorval toe hy langs die spoorlyn tussen die Gugulethu- en Nhlalakahle-plakkerskamp gestap het. “Een van die verdagtes het geld en die beampte se selfoon geëis. Die beampte het sy besittings oorhandig waarna hy sy vuurwapen op die aanvallers gerig en een doodgeskiet het. “Die tweede verdagte het die polisiebeampte in die been geskiet en gevlug.” Die polisiebeampte het die voorval oorleef en is tans in die hospitaal. Volgens Mathe is twee ongelisensieerde vuurwapens, asook die gesteelde geld en selfoon in die oorledene se besit gevind. “Die polisie is tans besig met ŉ geregtelike doodsondersoek en ondersoek ook sake van poging tot moord en gewapende roof.” Nog ŉ polisiebeampte is Maandag in ŉ skietery in Sydenham in KwaZulu-Natal beseer. Polisiebeamptes was glo met ŉ patrollie besig op Locksleyrylaan besig toe hulle ŉ verdagte voertuig met drie insittendes opgemerk het. ŉ Oor-en-weer-skietery het kort daarna uitgebreek, waartydens ŉ polisiebeampte gewond is. Die beampte word tans in ŉ hospitaal behandel. “Die verdagtes het te voet gevlug en ŉ ongelisensieerde vuurwapen en gesteelde motor agtergelaat. Die polisie het daarop beslag gelê en ŉ saak van poging tot moord word ondersoek.”